b'\n_START_ARTICLE_\nMute Comp. Physical Theatre\n_START_PARAGRAPH_\nMute Comp. Physical Theatre er et teaterkompagni, der blev stiftet i 1999 af koreograferne Jacob Stage (f. 1969) og Kasper Ravnh\xc3\xb8j (f. 1977). Mute er en forkortelse for Movement United with Text Expression. Stage og Ravnh\xc3\xb8js m\xc3\xa5l er at kombinere tekst, dans og fysisk teater._NEWLINE_Siden 2009 har Mute Comp. haft lokaler i Tap E i Carlsberg Byen p\xc3\xa5 Vesterbro, hvor ogs\xc3\xa5 Dansehallerne ligger._NEWLINE_Udover dans og bev\xc3\xa6gelse henter gruppen ofte inspiration fra andre udtryksm\xc3\xa5der s\xc3\xa5som poetry slam, nycirkus, street dance og slapstick comedy._NEWLINE__NEWLINE_Mute Comp. besk\xc3\xa6ftiger sig med urbane temaer og tendenser, og deres forestillinger udforsker menneskets m\xc3\xb8rke sider. F.eks. handler deres Illegal trilogy, som best\xc3\xa5r af Knock on Unpainted Wood, F.U.B.A.R og BLACKOUT!, om henholdsvis trafficking, v\xc3\xa5benhandel og narko._NEWLINE_Mute Comp. er kendt for inkorporere livemusik i deres produktioner. F.eks. var det nordiske band Valravn en del af forestillingen Grasping the Floor with the back of my head, og i F.U.B.A.R. havde det amerikanske band Legendary Shack Shakers hovedrollen._NEWLINE_Mute Comp. har turneret i lande som Syrien, USA, Rusland, Frankrig, \xc3\x86gypten og Bulgarien. De har modtaget flere nomineringer og priser for deres arbejde. I 2002 modtog Kasper Ravnh\xc3\xb8j Reumerts Talentpris. I 2008 deltog Mute Comp. i Cairo International Festival for Experimental Theatre med forestillingen Grasping the Floor with the back of my head, hvor de modtog prisen for Bedste Performance samt en nominering for Bedste Kvindelige Performance.'